565/2007

Af hálfu B og A var kærður úrskurður héraðsdóms þar sem kveðið var á um að við opinber skipti til fjárslita milli aðila skyldu 25% af nettó andvirði tilgreinds íbúðarhúss og innbús koma í hlut varnaraðila. B krafðist þess að hafnað yrði að í hlut A kæmi 25% af nettó andvirði íbúðarhússins og innbúsins. A krafðist þess að í hennar

Dómur Hæstaréttar.

Mál þetta dæma hæstaréttardómararnir Á-kk-nf K-kk-nf, G-kk-nf G-kk-nf og J-kk-nf S-kk-nf G-kk-nf.

Sóknaraðili skaut málinu til Hæstaréttar með kæru 18. október 2007, sem barst réttinum ásamt kærumálsgögnum 30. sama mánaðar. Kærður er úrskurður Héraðsdóms Reykjavíkur 10. október 2007, þar sem kveðið var á um að við opinber skipti til fjárslita milli aðila skyldu 25% af nettó andvirði íbúðarhúss að Z og innbús koma í hlut varnaraðila. Kæruheimild er í 1. mgr. 133. gr. laga nr. 20/1991 um skipti á dánarbúum o.fl. Sóknaraðili krefst þess að hafnað verði að í hlut varnaraðila komi 25% af nettó andvirði íbúðarhúss og innbús og hann verði sýknaður af kröfu varnaraðila. Þá krefst hann málskostnaðar í héraði og kærumálskostnaðar.

Varnaraðili kærði úrskurðinn fyrir sitt leyti 23. október 2007. Hún krefst þess að við opinber skipti til fjárslita milli hennar og sóknaraðila komi í hennar hlut 50% af nettó andvirði íbúðarhúss og innbús og 50% allra annarra eigna og verðmæta sem myndast hafi á sambúðartíma hennar og sóknaraðila á árunum 1994 til 2005. Þá krefst hún staðfestingar á málskostnaðarákvæði hins kærða úrskurðar og kærumálskostnaðar.

Eins og nánar er rakið í hinum kærða úrskurði greinir aðila á um málavexti. Þau eru þó sammála um að hafa kynnst á árinu 1994. Varnaraðili heldur því fram að þau hafi þá tekið upp sambúð sem hafi staðið óslitið í rúm 12 ár. Í héraði hélt sóknaraðili því fram í greinargeð sinni að sambúðin hafi staðið í um 11 ár en fyrir Hæstarétti byggir hann á því að sambúðartíminn hafi aðeins verið rúm 8 ár og vísar í því efni til framlagðra búsetuvottorða frá Hagstofu Íslands um skráð lögheimili aðila. Leggja verður málflutningsyfirlýsingu sóknaraðila í héraði til grundvallar að því er þetta varðar og verður við það miðað að sambúð aðila hafi staðið í 11 til 12 ár. Þau eiga ekki börn saman. Engra gagna nýtur um eignir þeirra í upphafi sambúðar. Varnaraðili telur að þau hafi þá bæði verið eignalaus en sóknaraðili kvaðst í skýrslu fyrir héraðsdómi þá hafa átt bíla og tæki. Aðilar voru ekki samsköttuð. Afar takmörkuð gögn eru í málinu um tekjuöflun þeirra á sambúðartímanum, en eins og nánar er rakið í hinum kærða úrskurði liggja þó frammi skattframtöl sóknaraðila fyrir fjögur síðustu sambúðarár þeirra, en einungis framtal ársins 2006 að því er varnaraðila snertir. Af skýrslum þeirra fyrir héraðsdómi er ljóst að þau hafa bæði unnið utan heimilis allan sambúðartímann. Þau takmörkuðu gögn sem fyrir liggja benda til þess að sóknaraðili hafi haft allgóðar tekjur en um tekjur varnaraðila nýtur ekki gagna utan ársins 2005, en það ár voru þær 1.064.310 krónur. Varnaraðili kveðst hafa sinnt heimilisstörfum allan sambúðartímann og er því ekki andmælt af hálfu sóknaraðila að það hafi hún gert að einhverju marki.

Sóknaraðili var skráður eigandi alls hlutafjár í Þ ehf. Þá er óumdeilt að hann var skráður eigandi bifreiða og fasteignar og að bankainnistæða var á hans nafni. Með vísan til forsendna hins kærða úrskurðar verður staðfest sú niðurstaða hans að varnaraðili hafi hvorki sýnt fram á að hún hafi átt þátt í stofnun eða rekstri einkahlutafélagsins né lagt fé til kaupa á íbúðarhúsinu eða bílunum. Þá verður heldur ekki talið eins og atvikum er háttað að hún hafi á annan hátt öðlast hlutdeild í þessum eignum. Ekki verður annað ráðið af gögnum málsins en að allt innbúið hafi orðið til á sambúðartíma málsaðila. Eru ekki efni til annars en að ætla hvoru þeirra helmings hlutdeild í því.

Eftir atvikum verður hvor aðila látinn bera sinn kostað af málinu í héraði og fyrir Hæstarétti.

Dómsorð:

Við opinber skipti til fjárslita milli sóknaraðila, B, og varnaraðila, A, skal helmingur innbús koma í hlut hvors um sig.

Málskostnaður í héraði og kærumálskostnaður fellur niður.